tartuNLP/wikipedia-smugri-20251201 huggingface dataset:
Pentti Lund

Pentti Alexander Lund (syntyjään Rönnlund, 6. joulukuuta 1925 Karijoki – 16. huhtikuuta 2013 Thunder Bay, Kanada) oli jääkiekon keskushyökkääjä, joka pelasi NHL:ssä Boston Bruinsissa (1946–1948 ja 1951–1953) ja New York Rangersissa (1948–1951). Lund voitti Calder Trophyn vuonna 1949 vuoden parhaana tulokkaana tekemällä 14 maalia ja antamalla 16 maalisyöttöä 59 pelissä. 
Kuusivuotiaana Kanadaan muuttanutta Pentti Lundia pidetään ensimmäisenä suomalaisena NHL-pelaajana. Hän aloitti uransa Suomen kansalaisena, mutta vaihtoi Kanadan passiin helpottaakseen kulkemistaan Amerikan mantereella. Suomessa syntynyt Kanadan kansalainen Albert Pudas pelasi neljä ottelua Toronto Maple Leafsissä kaudella 1926–1927. Lund oli ensimmäinen suomalaissyntyinen, joka teki maalin NHL:ssä.
Kausina 1946–1947 ja 1947–1948 Lund pelasi Boston Bruinsin riveissä vain kolme NHL-ottelua, jotka kaikki olivat pudotuspeliotteluita. Jälkimmäisellä kaudella hän pelasi kahdessa Stanley Cup -finaalisarjan ottelussa. Calder-voittoaan seuraavalla kaudella 1949–1950 Lund ylsi loppuotteluihin New York Rangersin mukana. Hän oli tuon kauden pudotuspelien tehokkain pelaaja kerättyään 12 ottelussa 6 maalia ja 5 syöttöpistettä. Näin hänestä tuli ensimmäinen NHL:n pudotuspelien pistepörssin voittanut eurooppalainen pelaaja. Lundin joukkue kuitenkin hävisi taistelun Stanley Cupista molemmilla kerroilla, kun hän pelasi finaalisarjassa.
Kaudella 1950–1951 saatu vakava silmävamma aiheutti Lundin näkökykyyn rajoitteita, ja hän joutui 1950-luvun puolivälissä päättämään urheilu-uransa. Tämän jälkeen Lund toimi ravintola- ja myyntialalla, kunnes ryhtyi "Fort William Times-Journalin" urheilutoimittajaksi ja valokuvaajaksi toukokuussa 1962.
Myöhemmin Lund työskenteli "Thunder Bay Times-Newsin" urheilutoimittajana sekä "Uuden Suomen" ja "Kiekkolehden" jääkiekkokirjeenvaihtajana Kanadassa. Suomen Jääkiekkomuseo aateloi 1992 Lundin Suomen Jääkiekkoleijonaksi numerolla 84. Tätä ennen hänet oli vuonna 1984 valittu Luoteis-Ontarion urheilijoiden kunniagalleriaan, Northwestern Ontario Sports Hall of Fameen. Valinnalla haluttiin kunnioittaa sekä Lundin pelaaja- että toimittajauraa. Ontariossa varsinkin hänen Original Six -aikakauteen liittyvät kirjoituksensa olivat hyvin suosittuja. 
Huhtikuussa 2013 Lundin oli tarkoitus osallistua elämäkertansa julkaisutilaisuuteen Helsingissä, mutta hän ehti kuolla kotikaupungissaan Thunder Bayssa joitakin päiviä ennen tapahtuman suunniteltua ajankohtaa.
Lundin nuorempi veli Veikko Lund pelasi myös jääkiekkoammattilaisena AHL- ja IHL-liigoissa vuosina 1947–1962.
Toshirō Mayuzumi

Toshirō Mayuzumi (, 20. helmikuuta 1929 Jokohama – 10. huhtikuuta 1997 Kawasaki) oli japanilainen säveltäjä. Mayuzumi valmistui Tokion yliopistosta vuonna 1951. Myöhemmin samana vuonna hän lähti Pariisiin, jossa hän opiskeli musiikkia Tony Aubinin johdolla. Mayuzumi palasi tämän jälkeen Tokioon ja kuoli Kawasakissa vuonna 1997. 
Mayuzumin musiikissa oli monesti vaikutteita japanilaisesta perinnemusiikista. Hän sävelsi muun muassa kamari- ja orkesterimusiikkia sekä musiikin useisiin elokuviin.
Rodion Gataullin

Rodion Gataullin () (s. 23. marraskuuta 1965 Taškent) on uzbekistanilainen entinen seiväshyppääjä, joka edusti urallaan Neuvostoliittoa ja Venäjää. Urheilu-uransa jälkeen hän on toiminut seiväshyppyvalmentajana. 
Vuonna 1983 Gataullin voitti Schwechatissa juniorien Euroopan mestaruuden tuloksella 555, ja seuraavana vuonna hän saavutti kultamitalin universiadeissa. Vuoden 1987 Rooman MM-kisoista Gataullin saavutti pronssia ja vuoden 1988 Soulin olympialaisista hopeaa. Sisäratojen maailmanmestaruuden hän voitti kahdesti: 1989 Budapestissa ja 1993 Torontossa.
Euroopan mestaruuksia Gataullin voitti neljä: Ulkoradoilla hän voitti kultaa Splitissä 1990 ja Helsingissä 1994. Sisäradoilla hän vei mestaruuden Budapestissa 1988 ja Glasgow'ssa 1990.
Gataullin ylitti toisena seiväshyppääjänä maailmassa, Serhi Bubkan jälkeen, kuusi metriä.
Nikolai Gerasimovitš Kuznetsov

Nikolai Gerasimovitš Kuznetsov (, 24. heinäkuuta 1904 – 6. joulukuuta 1974) oli neuvostoliittolainen laivastoamiraali ja kansankomissaari toisen maailmansodan aikana.
Hän oli Espanjassa laivastoattaseana 1936–1937 ja kehitti siellä syvän vihan fasismia vastaan. Hänestä tuli kansankomissaari 1939 eli alle 35-vuotiaana. Sodan loppuessa hänet nimettiin Neuvostoliiton sankariksi. Vuonna 1955 taistelulaiva "Novorossijskin" tuhouduttua Sevastopolin satamassa Kuznetsov menetti asemansa. Silti hän palveli laivastoa vielä eläkkeelläkin. Hän kirjoitti muistelmansa ja paljon esseitä, joissa kuvasi laivaston toimintaa sodassa.
Kuznetsovin amiraalin arvo palautettiin takautuvasti vuonna 1988, 14 vuotta hänen kuolemansa jälkeen. Lentotukialus "Admiral Kuznetsov" on nimetty hänen mukaansa.
Puskin

Puskin, Puškin tai Puškina voi viitata jonkin seuraavista:
You Can Dance

You Can Dance on yhdysvaltalaisen poplaulaja Madonnan viides albumi ja ensimmäinen remix-albumi. Se julkaistiin 17. marraskuuta 1987, ja siltä julkaistiin vain yksi single, "Spotlight". Albumin vastaanotto oli nihkeä, eikä se yltänyt albumilistojen kärkisijoille maailman tärkeimmillä musiikkimarkkinoilla. Yhdysvaltojen albumilistalla se saavutti korkeimmillaan sijan 14. Albumi kuitenkin myi maailmanlaajuisesti yli 7 miljoonaa kappaletta ja Yhdysvalloissakin yli 1,8 miljoonaa. 
1) 
2) 
3)
Käkisalmen luterilainen kirkko

Käkisalmen luterilainen kirkko (myös Käkisalmen uusi luterilainen kirkko) sijaitsee Käkisalmessa luovutetussa Karjalassa. Rakennus ei ole ollut kirkollisessa käytössä vuoden 1944 jälkeen. 
Suunnittelu ja rakentaminen.
Käkisalmen uutta luterilaista kirkkoa alettiin suunnitella jo vuonna 1904, kun vanhan korjaamista pidettiin liian kalliina. Rahoitusongelmat ja tonttiin liittyvät ongelmat johtivat kuitenkin siihen että kirkon rakentamiseen päästiin vasta 1929. Kirkkoa varten ehdittiin tilata neljät eri piirustukset ennen kuin rakennustyöt alkoivat. Ensimmäiset piirustukset tilattiin Josef Stenbäckiltä jo vuonna 1908. Neljännet piirustukset teki Armas Lindgren vuonna 1928, joiden mukaan kirkko rakennettiin 1929-1930.
Ulkoasu.
Käkisalmen kirkko on vankka päätytornillinen pitkäkirkko. Kirkon seinät muurattiin lähes käsittelemättömistä luonnonkivistä ja se muistutti materiaaliltaan keskiaikaista kivikirkkoa tai linnaa. Kirkon länsipäässä oleva suorakaiteenmuotoinen torni on kirkon levyinen. Tornin yläosassa on kahdeksan ääniaukkoa. Tornin loivan katon keskellä on lanterniini, jonka päällä risti oli. Kirkon itäpäässä on puolestaan matalampi kuoriosa. Kirkon sivuilla on matalammat kylkiäiset, joissa kirkon sivukäytävät ovat. Kirkon pääsisäänkäynti oli tornin alaosassa. Kirkkosalin pääikkunat ovat pienehköt ja kylkiäisten ikkunat puolestaan hyvin pienet.
Sisätilat.
Kirkon sisustus oli juhlavan basilikamainen. Kirkkosalissa on tynnyriholvi, jonka sivuilla on kaariaukolliset ikkuna- ja oviaukot. Kuoriosaa koristivat rautaportit ja pylväät. Saarnastuolissa oli Albin Kaasisen puiset, neljää evankelistaa esittävät, veistokset. Alttaritauluksi uuteen kirkkoon tuotiin vanhasta kirkosta B. A. Godenhjelmin maalaama alttaritaulu. Samoin vuosina 1877 ja 1897 valetut pronssiset kellot siirrettiin vanhan kirkon kellotapulista. Kirkon urut olivat vuodelta 1937.
Sota-aika.
Käkisalmen kirkko ei kärsinyt tuhoja talvisodan pommituksissa. Kun Suomi valtasi kaupungin takaisin jatkosodan alussa, sytyttivät venäläiset kaupungin tuleen ennen perääntymistään. Kirkko kärsi vaurioita tulipalossa ja sitä kunnostettiin jatkosodan aikana. Aivan valmiiksi kunnostustöitä ei saatu ennen kuin vuonna 1944 kirkko oli taas jätettävä.
Nykytila.
Käkisalmen kirkko palvelee uusia omistajiaan kulttuuritalona, nuorisotilana ja klubina. Kirkollinen sisustus on purettu ja tilalla on diskovalot ja peliautomaatit. 
Aiemmat kirkot.
Vuonna 1930 valmistunut Armas Lindgrenin suunnittelema kirkko on kahdeksas luterilainen kirkko Käkisalmessa. Aiemmista kirkoista katso Käkisalmen aiemmat kirkot. Ennen vuotta 1930 käytössä ollut Pyhän Andreaksen kirkko säilyi käytössä uuden kirkon valmistumisen jälkeenkin.
Arpi

Arpi on parantunut vaurioalue, jossa kudos on korvautunut arpikudoksella, joka on runsaskollageenista sidekudosta.
Ihoon arpi syntyy tyvikerroksen vaurioiduttua pitkältä matkalta. Vaurion on voinut aiheuttaa syvä finni, vesirokko, haava, palovamma tai kirurginen viilto. Arven muodostumisen riski on sitä suurempi, mitä suurempi on tyvisolukerroksen vaurio. Kun sekä orvaskesi että tyvikerros on raapiutunut pois, arpi syntyy varmasti.
Vaurion seurauksena orvaskedestä poistuu ainetta, joka korvautuu arpikudoksella. Arpi on aluksi punainen, koska sen kudokseen kasvavat verisuonet kuljettavat arpeen rakennusmateriaalia. Arpi vaalenee ruusunpunaiseksi ja muuttuu lopulta valkoiseksi, kovaksi ja joustamattomaksi.
Arpikudos on erilaista kuin korvaamansa kudos; ihon arvessa ei ole hiki- tai talirauhasia, karvafollikkeleita tai pigmenttisoluja, joten se ei rusketu, eikä siihen kasva karvoja. Arpi saattaa muuttua kireäksi, kovaksi ja joustamattomaksi sekä rajoittaa nivelten liikkuvuutta. Se voi myös kutista ja särkeä, ja se voi näyttää rumalta.
Hypertrofisiksi kutsutaan arpia, jotka paksuuntuvat ja kohoavat harjannemaiseksi. Keloidi tarkoittaa arven liikakasvua, jossa arpi paisuu jopa alkuperäisen vamman rajan ohi. Keloidi on punainen, paksu, helposti tulehtuva ja toisinaan kutiava, mutta se ei ole pahanlaatuinen kasvain.
Arven syntymistä ihoon voi hillitä käyttämällä vuotamattomaksi muuttuneen vauriokohdan päällä usean viikon tai kuukauden ajan silikonivoidetta tai -laastaria. Arpia voidaan peittää pigmentoinnilla tai tatuoinnilla.
Arpeuttaminen on arpien aiheuttamista ihoon tarkoituksellisesti esimerkiksi esteettisistä tai kulttuurisista syistä.
Sydänlihakseen arpi voi muodostua sydäninfarktin seurauksena.
Jimmy Bullard

Jimmy Bullard (s. 23. lokakuuta 1978) on englantilainen jalkapalloilija.
Bullard on monipuolinen ja kovaa taisteleva keskikenttäpelaaja ja hän oli suuressa roolissa nostamassa Wigan Athleticia valioliigaan kaudella 2004/2005.
Taustaa.
Hänet tunnetaan hyvästä huumoristaan jalkapallokentillä. Yksi hyvä esimerkki on, kun Fulham oli harjoitusleirillä Australiassa ja yöpyivät samassa hotellissa Real Madridin kanssa. Hotellin baarissa Bullard nappasi mandoliinin ja improvisoi laulun "Old MacDonald Had a Farm", joka suomeksi tunnetaan paremmin nimellä "Piippolan vaarilla oli talo".
Uran alku.
Bullard syntyi Newhamissa Itä-Lontoossa ja aloitti uransa Corinthian FC:ssä, josta siirtyi Gravesend &amp; Northfleetin joukkueeseen. Seuraavaksi Bullars siirtyi joukkueeseen, jota oli kannattanut lapsena, kun West Ham United hankki hänet 30.000 punnan hintaan vuonna 1999. Bullard ei onnistunut lyömään itseään läpi edustusjoukkueeseen ja sai vapaan siirron kauden 2000-2001 päätteeksi Peterborough Unitediin. Peterboroughissa hän löi itsensä läpi ja teki 11 maalia 62 ottelussa, jolla hän ansaitsi siirron Wigan Athleticsiin tammikuussa 2003. Siirtosumma oli 275.000 puntaa.
Wigan Athletic.
Bullard löi itsensä nopeasti läpi Wiganin edustusjoukkueeseen ja sai valinnan PFA kakkosdivisioonan Vuoden joukkueeseen 2002-2003. Hän auttoi Wigania varmistamaan nousun Valioliigaan 2004-2005 ja esiintyi vuoden 2006 Liiga Cupin finaalissa, jossa he kuitenkin hävisivät Manchester Unitedille.
Fulham.
Jimmy Bullard siirtyi Fulhamiin kaudeksi 2006/2007 2,5 miljoonalla punnalla.
Bullardin debyytissä joukkue hävisi Manchester Unitedille 5-1 20. elokuuta 2006. Hänen ensimmäinen maalinsa tuli Bolton Wanderersia vastaan 26. elokuuta, joka oli viime minuuttien rankkari jolla Fulham tasoitti ottelun loppulukemiksi 1-1. Kolme päivää myöhemmin hän laukoi 26 metristä kierteisen vapaapotkun Sheffield Unitedia vastaan maaliin, jolla Fulham voitti ottelun 1-0. Fulhamin silloinen manageri Chris Coleman ylisti Bullardia kommentilla "Parhaat 2 miljoonaa puntaa mitä olemme koskaan käyttäneet".
Maajoukkueura.
Vaikka Bullard onkin englantilaista syntyperää, niin hänen isoäitinsä on saksalainen ja siksi saisi edustaa myös Saksaa. Hän sai kutsun Englannin joukkueeseen elokuussa 2008, kun maajoukkue pelasi ottelut Andorraa ja Kroatiaa vastaan syyskuussa. Hän ei kuitenkaan saanut peliaikaa kummassakaan ottelussa. Muutamien loukkaantumisien johdosta Bullard sai kutsun ystävyysotteluun Saksaa vastaan, joka pelattiin 19. marraskuuta 2008, mutta ei saanut peliaikaa siinäkään ottelussa.
Christiansø

Christiansø on Tanskalle kuuluva saari Etelä-Itämerellä 20 kilometriä Bornholmin pohjoispuolella. Se on Tanskan itäisin asuttu saari. Vuonna 2016 saarella oli noin 60 asukasta. Saari on Ertholmene-saariryhmän suurin saari. 
Vuonna 1684 Kristian V rakennutti saarelle Pohjois-Euroopan ensimmäisen merilinnoituksen vastaukseksi Ruotsin Karlskronaan vuonna 1680 rakennetulle laivastoasemalle. 1700- ja 1800-luvulla Christiansøtä käytettiin vankilana. Saarelle rakennettiin majakka vuonna 1805 sekä kirkko vuonna 1821. Vuonna 1808 englantilaiset ampuivat saarta kohti tykistötulta. Linnoitus hylättiin vuonna 1855. 
Christiansøllä käy vuosittain noin 45 000 turistia lautoilla Gudhjemista ja Svanekesta.
Miss Black America

Miss Black America on yhdysvaltalainen afroamerikkalaisille naisille tarkoitettu kauneuskilpailu.
Kilpailun kehitti J. Morris Anderson 17. elokuuta 1968 vastalauseena tummaihoisten osanottajien puuttumiselle Miss America -kilpailusta. Aluksi kilpailu järjestettiin vain paikallisena Philadelphian lähialueilla, mutta vuonna 1969 New Yorkin Madison Square Gardenissa järjestettyyn loppukilpailuun osallistui kilpailijoita jo 42 osavaltiosta.
Kylmyysaavikko

Kylmyysaavikko (myös polaariaavikko, napa-aavikko tai arktinen aavikko) on tundran kylmä pohjoisosa, jossa vuotuinen sademäärä on alle 250 millimetriä ja lämpimimmän kuukauden keskilämpötila alle +10 °C. Kylmyysaavikkoa on maailmassa viisi miljoonaa neliökilometriä, ja ne ovat yleensä kallioperä- tai soratasankoja. Kylmyysaavikko on tundran pohjoisin osa tai jäätikön keskellä oleva jäätön alue. Kylmyysaavikkoa ei saa sekoittaa jäätiköihin, vaikka jäätiköitä sanotaankin monesti kylmyysaavikoiksi. Se sijaitsee tundran pohjoisosissa tai tundran ja jäätikön välissä. Alue on enimmäkseen kalliota, kivikkoa tai soraa. 
Eteläisemmällä tundralla paksu lumi suojaa talvella monia kasveja, ja sulaa melko lämpimässä kesässä kuitenkin pois kasvukauden ajaksi. Talvisin on synkkä kaamosaika, jolloin aurinko ei nouse horisontin yläpuolelle. Kasvillisuuden kannalta tärkeitä lämmittäviä föhntuulia on joillain vuoristoalueilla. Se, mitä sanotaan Pohjois-Amerikassa polaaripuoliaavikoksi, luetaan Euraasiassa polaariaavikoksi, jonka eteläpuolella kasvaa arktinen tundra.
Ylä-arktista kylmyysaavikkoa tavataan niukkasateisilla arktisella alueella, joilla ei ole jäätiköitä. Kylmyysaavikoilla kasvaa pääasiassa jäkälää, sammalia, leviä sekä matalia heiniä ja muita ruohokasveja. Kasvillisuus on alle 10 senttimetrin korkuista. Kylmyysaavikoilla tavattavia eläinlajeja ovat esimerkiksi jääkarhu, napakettu, napasusi, napajänis, mursu ja lokkimaiset linnut. 
Polaariaavikoilla on alueita, joiden ominaisuudet yllättäen suosivat kasvien kasvua. Vesi säilyy alavalla maalla, jonne kylmät tuulet eivät pääse tunkeutumaan. Alueelle voi kehittyä arktisissa mitoissa hyvä maaperä. Näitä sanotaan monesti ylä-arktisiksi keitaiksi. Jos keidas on kyllin suuri, siellä voi elää melko monipuolinen eläimistö. Esimerkiksi Ellesmerensaarella Hazenin tasangolla Lake Hazenin ympärillä on ympäröivää aluetta lämpimämpi keidas, jossa elää ympäröivää aluetta huomattavasti enemmän kasveja ja eläimiä.
Japanin asevoimat

Japanin asevoimilla on ollut useita nimiä valtion olemassaolon aikana.
Ennen vuotta 1945 oli olemassa kaksi eri haaraa, joilla ei ollut yhteistä komentoketjua:
Toisen maailmansodan jälkeen keisarillisen Japanin armeija ja laivasto lakkautettiin. Vuonna 1954 perustettiin uudelleen Japanin asevoimat:
Liike 88

Liike 88 oli vuoden 1988 presidentinvaalia varten perustettu kansalaisliike, jonka ehdokkaana vaalissa oli Kalevi Kivistö. Liikkeen kantava voima ja aloitteentekijä oli Suomen kansan demokraattinen liitto (SKDL), jonka ehdokkaana Kivistö oli ollut jo edellisessä presidentinvaalissa. Liike 88 sai valitsijamiesvaaleissa 286 833 ääntä (9,61%) ja 26 valitsijamiestä. Kivistö sai välittömässä vaalissa 330 072 ääntä (10,67%). Liike 88 on nähty lähtölaukaukseksi kehitykselle, joka johti SKDL:n sekä Suomen kommunistisen puolueen (SKP) lakkauttamiseen ja Vasemmistoliiton perustamiseen keväällä 1990.
SKDL pyysi Kalevi Kivistöä ehdokkaakseen marraskuussa 1986, mutta vielä keväällä 1987 puolueessa käytiin keskusteluja myös Mauno Koiviston tukemisesta. Lopullisesti puolue ja ehdokas päättivät suhtautumisesta kesällä 1987. Puolue muodosti Kalevi Kivistön tueksi kansanliikkeen, jolla pyrittiin laajentamaan kannatusta uusiin piireihin. Uuden lain mukaan ehdokkaan saattoi asettaa 20 000 nimeä keräävä valitsijayhdistys. Valitsijamiesehdokkaiden tuli kerätä 100 nimeä. Kivistö sai joitakin tukijoita kansandemokraattisen liikkeen ulkopuolelta, mutta liike koostui pääosin tunnetuista vasemmistolaisista. Virallisesti Liike 88 perustettiin 12. syyskuuta 1987. 
SKDL:stä ja SKP:stä erotettujen kommunistien muodostama Demokraattinen Vaihtoehto ei liittynyt Kivistön tukijoihin, vaan asetti ehdokkaakseen Jouko Kajanojan. Päätös jakoi Devaa, koska puolueen vähemmistö olisi halunnut tukea Kivistöä. Tätä kantaa edusti muun muassa Esko-Juhani Tennilä. Liike 88 kelpuutti mukaan Devan yksittäiset jäsenet, mutta se ei halunnut yhteistyötä itse järjestön kanssa.
Valitsijamiehet.
Valitsijamieheksi valittu Niilo Koskenniemi ei sairastumisen vuoksi voinut osallistua varsinaiseen presidentinvaaliin, joten hänen tilalleen tuli varasijalta Ritva Renko.
Raumalainen

Raumalainen (entinen "Uusi Rauma") on vuonna 1979 perustettu, kerran viikossa ilmestyvä kaupunkilehti, jonka jakelualueeseen kuuluvat Rauma, Eurajoki, Pyhäranta, Eura ja Laitila sekä noutojakeluna Uusikaupunki ja Säkylä. Nimi Raumalainen tuli käyttöön vuoden 2014 alussa, aiemmin nimenä oli Uusi Rauma. Vuodesta 2019 lähtien lehti ilmestyy kerran viikossa, jakelupäivänä säilyy edelleen keskiviikko. 
Uusi Rauma on valittu vuoden kaupunkilehti -kilpailussa kolmesti vuoden parhaaksi kaupunkilehdeksi Suomessa. 
Raumalaisesta ilmestyy kerran vuodessa kokonaan Rauman murteella kirjoitettu lehti nimeltä Uus Raum. Verkkolehden Uusi Rauma aloitti aivan ensimmäisten kaupunkilehtien joukossa, jo vuonna 1998. Digitaalista näköislehteä voi lukea verkossa.
Janne Rantanen toimi kaupunkilehden päätoimittajana vuosina 1994–2013. Rauma-päivänä, 17.4.2013, UR liitettiin osaksi uutta Marva Mediaa ja päätoimittajaksi tuli Pasi Katajamäki. 
Hänen jälkeensä marraskuussa 2014 tuli vastaavaksi päätoimittajaksi Kaija Ulmanen toukokuuhun 2015 saakka. Marva Media omistaa muitakin raumalaisia medioita, kuten sanomalehti Länsi-Suomen sekä Radio Ramonan.
Janne Rantanen aloitti toukokuussa 2015 Raumalaisen ja Länsi-Suomen päätoimittajana.
Elokuussa 2023 Sanoma ilmoitti ostavansa Raumalaisen.
Carlos Vela

Carlos Alberto Vela Garrido (s. 1. maaliskuuta 1989 Cancún, Quintana Roo, Meksiko) on meksikolainen jalkapalloilija, pelipaikaltaan hyökkääjä. Hän edustaa yhdysvaltalaista Los Angeles FC:tä.
Seurajoukkueura.
Ennen siirtymistään Eurooppaan Vela pelasi maansa pääsarjassa Chivas Guadalajaran riveissä. Velan esitykset seurassa olivat hyviä ja eurooppalaiset kykyjenetsijät iskivät silmänsä häneen viimeistään Perussa pelatuissa alle 17-vuotiaiden maailmanmestaruuskilpailuissa, joiden maalikuninkuuden hän voitti viidellä maalillaan. Marraskuussa 2005 Vela siirtyi Chivasista lontoolaiseen Arsenaliin 4,2 miljoonalla eurolla. Hän ei kuitenkaan alaikäisenä saanut maasta työlupaa ja siirtyi tammikuussa 2006 lainasopimuksella Celta Vigoon. Kesällä 2006 Celta ei pystynyt pitämään enää Velaa, sillä heillä oli liikaa pelaajia Euroopan unionin ulkopuolelta. Vela lainattiin kaudeksi 2006–2007 Espanjan toiseksi korkeimmalla sarjatasolla pelaavan Salamancan riveihin ja kaudeksi 2007–2008 pääsarjaseura Osasunaan. Kaudeksi 2008–2009 Vela siirtyi Lontooseen Arsenalin riveihin saatuaan työluvan. 30. päivä elokuuta Vela teki debyyttinsä Arsenalin paidassa, ottelusas Newcastle Unitedia vastaan. Kausi 2008-2009 oli Velalta hieman kaksijakoinen, hän sai Valioliigassa melko paljon vastuuta, 14 ottelussa, muttei onnistunut maalinteossa kuin kerran. FA Cupissa Vela sen sijaan loisti, ja nousi Cupissa Arsenalin tärkeimpien pelaajien joukkoon, tehtyään 7 ottelussa 5 maalia.
Kaudella 2009–2010 Velan peliaika pieneni, mutta hän pelasi silti 11 ottelua Valioliigassa, toimien pääasiassa vaihtomiehenä joukkueelleen. Vela teki Valioliigassa kaudella 2009-2010 yhden maalin ja FA Cupissa Vela viimeisteli niin ikään yhden maalin.
Kausi 2010–2011 alkoi Velalta loistavasti. Vela sai paljon peliaikaa Marouane Chamakhin ohella, koska Nicklas Bendtner ja Robin van Persie olivat loukkaantuneina. Hän onnistui maalinteossa ottelussa Boltonia vastaan ja vain neljä päivää myöhemmin hän viimeisteli mestareiden liigassa kaksi maalia Bragan verkkoon Arsenalin 6–0-voitossa. Tämän jälkeen hän jäi kuitenkin paljon vähemmille peliminuuteille ja Vela lainattiinkin tammikuussa West Bromwichiin loppukauden kestävällä sopimuksella.
Kaudeksi 2011–2012 Vela lainattiin Espanjan Primera Division-joukkue Real Sociedadiin. Hän pelasi loistavan kauden, iskien 35 ottelussa 12 maalia. Sociedad päätti ostaa Velan omaksi Arsenalista.
2012–2013 Real Sociedad pelasi loistavaa kautta, joukkue oli huhtikuussa sarjassa neljäntenä, joka oli loistava saavutus. Vela oli joukkueen tähtenä tehnyt 8. huhtikuuta mennessä jo 13 maalia. Velan pelipaikaksi vakiintui piilokärki/hyökkäävä keskikenttä, ja hän muodosti keskikentän ylemmän kolmikon (oik. laita) Antoine Griezmannin ja David Zurutuzan (vas. laita) kanssa. Lopulta Real Sociedad sijoittui La Ligassa sensaatiomaisesti neljänneksi, heti suurseurojen FC Barcelonan, Real Madridin ja Atlético Madridin jälkeen, ja selviytyi Mestareiden liigan viimeiselle karsintakierrokselle. Jos Sociedad voittaa ottelunsa karsintakierroksella, se etenee Mestareiden liigan lohkovaiheeseen kaudeksi 2013-2014.
Paulus Roiha

Paulus Henrik Roiha (s. 3. elokuuta 1980 Espoo) on entinen suomalainen jalkapalloilija. Hän oli pelipaikaltaan hyökkääjä.
Ura.
Roiha on FC Hongan kasvatteja. Hän pelasi vuosina 1999–2001 Helsingin Jalkapalloklubissa. Todellinen läpimurtokausi Roihalla oli kausi 2001, jolloin hän voitti Veikkausliigan maalikuninkuuden 22 maalilla. Tämän jälkeen hän siirtyi Alankomaihin FC Utrechtin joukkueeseen. Siellä ura ei kuitenkaan auennut toivottuun malliin ja hänet lainattiinkin FC Zwolleen. Vuonna 2004 Roiha siirtyi Belgiaan Cercle Bruggen joukkueeseen. Helmikuussa 2006 ilmoitettiin Roihan siirtyvän Alankomaiden pääsarjan ADO Den Haagin joukkueeseen.
Loukkaantuminen pilasi Roihan uran Haagissa ja kesäkuussa 2007 hän siirtyi Unkarin pääsarjaseura Újpestiin. Edelleen loukkaantumisista kärsineen Roihan sopimus budapestiläisten kanssa purettiin alkuvuodesta 2008, jonka jälkeen hän sopi HJK:n kanssa kaksivuotisesta pestistä. HJK:ssakaan Roihan ura ei sujunut ilman loukkaantumisia. Kaudella 2009 hän pystyi pelaamaan HJK:ssa vain viisi ottelua. Roiha siirtyi kaudeksi 2010 Allsvenskanin Åtvidabergs FF -joukkueeseen. Kaudella 2011 Roiha pelasi kuopiolaisen KuPS:in riveissä. Kauden jälkeen hän päätti lopettaa uransa.
Suomen maajoukkueessa Roiha debytoi vuonna 2001 Ruotsia vastaan pelatussa hallimaaottelussa.
Beşiktaş JK

Beşiktaş Jimnastik Kulübü on vuonna 1903 perustettu urheiluseura Istanbulista, Turkista. Seura on yksi Turkin menestyneimmistä seuroista jalkapallossa, jossa se on voittanut muun muassa Turkin Superliigan 16 kertaa.
Beşiktaşin lajijaostoja jalkapallon ohella ovat yleisurheilu, koripallo, nyrkkeily, bridge, paini, käsipallo, soutu, lentopallo, voimistelu, pöytätennis, moottoriurheilu, shakki ja vammaisurheilu.
Historia.
Seura perustettiin "Beşiktaş Jimnastik Kulübün" nimellä vuonna 1903, Osmanien valtakunnan aikaan, jolloin urheiluseuratoiminta oli vielä kiellettyä. Seuran jäsenet alkoivat harrastaa 1902 salaa muun muassa painia, painonnostoa ja voimistelua, ja virallinen perustaminen tapahtui seuraavana vuonna sulttaanin erikoisluvalla. Varsinaisesti urheiluseuratoiminta maassa sallittiin vasta vuonna 1909 ja lakien muututtua seura perustettiin uudelleen nimellä "Beşiktaş Osmanli Jimnastik Kulubü".
Pian uudelleen perustamisen jälkeen kaksi paikallista jalkapalloseuraa yhdistyi Beşiktaşiin ja jalkapallosta tuli seuran suurin laji. Beşiktaş hallitsi turkkilaista jalkapalloilua 1940-luvulla. Tuolloin syntyi myös seuran lempinimi "Mustat kotkat".
Turkin mestaruudesta pelattiin ensimmäisen kerran 1957. Beşiktaş voitti ensimmäisen mestaruuden ja vuoteen 1986 mennessä mestaruuksia kertyi seitsemän. 1990-luku oli Beşiktaşin kulta-aikaa. Seura voitti kolme mestaruutta peräkkäin 1990–1992 englantilaisen Gordon Milnen valmentamana. Muun muassa kaudella 1991–1992 Beşiktaş ei hävinnyt yhtään ottelua.
2000-luvulla Beşiktaş on saavuttanut kolme Turkin mestaruutta.
Eredivisie

Eredivisie (suomeksi "kunniasarja") on ollut Alankomaiden miesten jalkapallon pääsarja. Vuonna 1956 perustettuun sarjaan kuuluu 18 joukkuetta. Kausi kestää elokuusta toukokuuhun, ja joukkueet pelaavat keskenään koti- ja vierasotteluita yhteensä 34 ottelua.
Eredivisieen liittyy nousu ja putoaminen toiseen sarjatasoon, Eerste Divisieen. Eredivisie-sarjasta putoaa kolme joukkuetta ja Eerste Divisie -sarjasta nousee kolme joukkuetta joka kausi, joista kaksi paikkaa ratkaistaan karsintaotteluissa. Sarjan voittaja ja hopeamitalisti etenevät Mestarien liigaan. Kolmanneksi ja neljänneksi sijoittuneet pääsevät Eurooppa-liigaan, jonka kolmannesta maapaikasta 5.–8. joukkueet karsivat keskenään lisäpudotuspeleissä.
Sarjassa on pelannut 53 eri seuraa, joista AFC Ajax on voittanut eniten mestaruuksia (35). Sarjan kaikkien aikojen paras maalintekijä on Willy van der Kuijlen (311 maalia). 
Eredivisie on tasoltaan kilpailukykyinen eurooppalainen jalkapallosarja. Sarja sijoittui UEFA:n maapistevertailussa kuudenneksi ajanjaksolla 2020–2024.
Historia.
Sarja perustettiin kaudeksi 1956–1957 korvaamaan sekä ammattilaisuutta pitkään vastustaneen lajiliitto KNVB:n piirimestaricup että kapinaliitto NBVB:n järjestämä ammattilaissarja.
Alankomaiden "kolme suurta" – kautta aikojen menestyksekkäimmät seurat sekä maan jalkapallohistorian ainoat seurajoukkueiden Euroopan mestarit ovat Amsterdamin Ajax (34 mestaruutta), Eindhovenin PSV (24) ja Rotterdamin Feyenoord (15). Ajax on heistä ainoana voittanut nykymuotoisen Mestarien liigan. Eredivisien mestaruus on mennyt muualle vain kuudesti, viimeksi keväällä 2010 Twentelle Enschedeen ja sitä ennen AZ:lle Alkmaariin.
Yleisösuosio.
Alankomaiden suosituimman joukkuelajin pääsarjana Eredivisie on myös maan seuratuinta urheilua. Jokainen ottelu televisioidaan maksukanavilla suorana ja näytetään NPO:n yleisradioverkossa saman illan koosteena. Useat radioasemat selostavat kutakin ottelua yhtä aikaa, aihepiiristä kirjoittavat lehdet ovat jopa seurakohtaisia. Sarjan yleisökeskiarvo on 2000-luvulla ollut hieman alle 20 000 katsojassa, jonka yli säännöllisesti pääsevät katsojamäärissäkin ylivoimaisen kolmen kärjen lisäksi lähinnä Heerenveen, Twente sekä Utrecht. Amsterdamin Johan Cruijff -areenan aloittama nykyaikainen stadionrakentamistrendi on noin 30 vuodessa liki triplannut sarjan yleisökeskiarvon.
Joukkueet.
Kaudella 2025–2026.
Lähde:
Aiemmat joukkueet.
"Ristillä merkittyjen seurojen toiminta on lakannut."
Feyenoord Rotterdam

Feyenoord Rotterdam on vuonna 1908 perustettu jalkapalloseura Rotterdamista, Alankomaista. Alkujaan seuran nimi oli "Feijenoord" samannimisen kaupunginosan mukaan, mutta vuonna 1973 nimen kirjoitustapa muutettiin nykyiseen asuunsa.
Yhdessä Ajaxin ja PSV Eindhovenin kanssa Feyenoord on yksi Eredivisien kolmesta suuresta, jotka hallitsivat liigaa puolen vuosisadan ajan. 2000-luvulla seuran liigamenestys on kuitenkin jäänyt kilpakumppaneitaan vähäisemmäksi.
Feyenoord tunnetaan myös väkivaltaisista kannattajaryhmistään. "Het Legioenin" tiedetään joutuneen usein yhteenottoihin varsinkin Ajaxin kannattajien kanssa. Vuonna 1997 "Beverwijkissä" kannattajien välinen kahakka johti Ajax-fanin kuolemaan.
Joukkue suljettiin UEFA Cupista katsojien häiriköityä ottelussa AS Nancy-Lorrainea vastaan 30. marraskuuta 2006. Seura sai lisäksi 100 000 Sveitsin frangin sakot.
Feyenoord on saavuttanut kuitenkin myös huomattavaa kansainvälistä menestystä voittaen Euroopan cupin kerran (1970) sekä UEFA Cupin kahdesti (1974 &amp; 2002).
Saavutukset.
1924, 1928, 1936, 1938, 1940, 1961, 1962, 1965, 1969, 1971, 1974, 1984, 1993, 1999, 2017, 2023
1930, 1935, 1965, 1969, 1980, 1984, 1991, 1992, 1994, 1995, 2008, 2016, 2018, 2024
1991, 1999, 2017, 2018
1970
1970
1974, 2002
Hmongit

Hmongit tai mongit ovat aasialainen etninen ryhmä, jonka kotiseutu on vuoristoisilla alueilla Kiinan eteläisessä osassa. Suuri keskittymä asuu Guizhoussa, mutta heitä on myös naapurimaiden alueilla Laosissa, Vietnamissa ja Thaimaassa. Kiinassa hmongit luetaan virallisesti miaoihin. Miaot ovat Kiinan tunnustamista 56:sta etnisestä ryhmästä viidenneksi suurin.
Thaimaassa hmongit ("meot") luetaan yhdeksään hallituksen tunnustamaan vuoristolaiskansaan ("chao khao"). Heitä on yli 80 000 Chiang Rain ja Nanin seudulla. Hmong-kansan edustajat puhuvat hmongia, joka jakautuu useisiin toisistaan eroaviin murteisiin.
Asuinalue ja lukumäärä.
Hmongit asuttavat vuoristoseutuja Lounais-Kiinassa, pohjoisessa Indokiinassa, Thaimaassa ja Burmassa. Kiinassa hmongit luokitellaan virallisissa väestönlaskennoissa miaoiksi, joille he ovatkin läheistä sukua. Kiinan miaoista noin 3 miljoonaa on hmongeja. Vietnamissa hmongeja on noin 300 000, Laosissa 200 000 ja Thaimaassa 50 000. Vietnamin sodan ja sen seurausten myötä monet hmongit etenkin Laosista muuttivat pakolaisina läntisiin maihin, kuten Yhdysvaltoihin, Kanadaan, Ranskaan ja Australiaan. Hmongien diaspora käsittää yhteensä noin 320 000 henkilöä.
Historia.
Hmongien alkuperästä on useita eri legendoja ja teorioita, mutta todennäköisimmin he ovat lähtöisin Keltaisenjoen alueelta. Kiinalaisessa historiankirjoituksessa he esiintyvät usein kapinallisina Kiinan keskusvaltiota vastaan. Yhteenottoja han-kiinalaisten kanssa sattui etenkin han-kiinalaisten levittäytyessä Etelä-Kiinaan Song-dynastian valtakaudelta lähtien. Hmongeja alkoi muuttaa Kaakkois-Aasiaan Vietnamin, Laosin ja Thaimaan puolelle 1800-luvulta lähtien. Vietnamissa ja Laosissa hmongit päätyivät Ranskan siirtomaavallan alaisuuteen. Vuonna 1919 hmongien keskuudessa Laosissa syttyi laaja kapina siirtomaavallan verotusta vastaan. Kapinan tukahduttamiseen kului useampia vuosia.
1960-luvulla CIA värväsi hmongeista ”kuninkaallisen Laosin armeijan”, joka taisteli Ho Chi Minhin huoltotietä käyttäviä Vietnamin sissejä vastaan. Osa vastarinta-armeijan jäsenistä, ml. kenraali Vang Pao pääsi Yhdysvaltoihin amerikkalaisten vetäydyttyä Kaakkois-Aasiasta ja asettui lähinnä Kaliforniaan. Kun Pathet Lao -puolue otti vallan Laosissa, se vannoi tuhoavansa hmongit Laosista. Noin 300 000 hmongia on paennut tämän jälkeen Laosista ja osa kansan jäsenistä piilottelee viidakossa edelleen täysin erossa ulkomaailmasta. Thaimaa on palauttanut useita tuhansia hmong-pakolaisia Laosiin.
Vuonna 2007 Yhdysvalloissa paljastui hmongien salaliittohanke vallan kaappaamiseksi Laosissa. Thaimaassa etenkin oopiumin tuotannon kieltäminen vuonna 1959 johti hmongien aseelliseen vastarintaan heidän tukiessaan Thaimaan kommunistista puoluetta.
Zhang Ziyi

Zhang Ziyi (, s. 9. helmikuuta 1979) kiinalainen näyttelijä.
Varhainen elämä.
Zhang syntyi Pekingissä, Kiinassa. Hänen isänsä oli taloustieteilijä ja äiti opettaja. 11-vuotiaana hän aloitti opiskelun Pekingin tanssiakatemiassa, ja 15-vuotiaana hän pääsi sisään Kiinan kunnioitettuun Keskusnäyttelyakatemiaan. 
Zhang teki debyyttiroolinsa elokuvassa "Tie kotiin", mikä voitti Berliinin elokuvajuhlilla hopeisen Karhu-palkinnon vuonna 2000. Merkittävän läpimurron hän teki elokuvassa "Hiipivä tiikeri, piilotettu lohikäärme", joka oli kansainvälisesti suosittu ja edisti Zhangin mainetta myös Hollywoodissa. Siellä hän näytteli kiinalaista rikollisjengiläistä Jackie Chanin ja Chris Tuckerin tähdittämässä elokuvassa "Rush Hour 2" (2001). Vuotta myöhemmin hän näytteli "Herossa". Taiteellisemmassa "Purple Butterfly" (2003) elokuvassa Zhang näytteli Kiinan vastarintaliikkeen jäsentä toisen maailmansodan aikana. "Lentävien tikarien talossa" (2004) Zhang palasi takaisin taistelulajielokuvien pariin sokean tanssijasoturin roolissa, mihin hän valmistautui asumalla pari kuukautta oikean sokean tytön kanssa. 
"Geishan muistelmat" (2005) aiheutti ilmestyessään kritiikkiä ja esityskiellon Kiinassa, koska Zhang esitti toisen maailmansodan aikaista japanilaista geishaa. Pari vuotta myöhemmin hän toimi Karain ääninäyttelijänä animaatioelokuvassa "TMNT". 2010-luvulla Zhang sai kriitikoilta kehuvia arvosteluita ja palkintoja roolisuorituksestaan elokuvassa "The Grandmaster". Hän näytteli myös Hollywoodin hirviöelokuvissa kuten God Particle -sarjaan perustuvassa "The Cloverfield Paradoxissa" (2018) ja Godzilla-jättihirviösarjan elokuvassa "" (2019).
Testattu ilman eläinkokeita -standardi

Testattu ilman eläinkokeita -standardi (Humane Cosmetics Standard) on kosmetiikkatuotteiden valmistamiseen liittyvä suositus, joka otettiin käyttöön 17. marraskuuta 1998.
Suositusta noudattavan tuotteen testauksessa ei saa olla käytetty eläinkokeita missään tuotantovaiheessa. Tuotteessa ei ole lupaa käyttää eläimillä testattuja raaka-aineita ja yrityksen pitää sitoutua siihen, ettei se ole osallisena eläimillä testaamiseen nyt eikä tulevaisuudessa. Vähintään kolmen vuoden välein käydään läpi tarkastus, jossa yrityksen eläinkokeettomuus varmistetaan.
Suositusta noudattavissa tuotteissa on asiasta kertova tunnus, jossa on jäniseläimen kuva (ns. kanimerkki). Merkkijärjestelmä on saatu aikaan amerikkalaisten ja eurooppalaisten eläinsuojelujärjestön yhteistyöllä. Suomessa asian hyväksi on toiminut Animalia.
Eläinkokeettoman kosmetiikan arvostelijat ovat katsoneet, että väite on harhaanjohtava, koska kaikki perusaineet on jo tutkittu, eli on mahdotonta tehdä kosmeettisia tuotteita käyttämättä testattuja aineita. Standardi koskeekin vain uusia aineita. Nimenomaan uusien ainesosien turvallisuus jää tällöin epävarmaksi.
Johnny Knoxville

Johnny Knoxville (oikea nimi: Philip John "PJ" Clapp s. 11. maaliskuuta 1971 Knoxville, Tennessee, Yhdysvallat) on yhdysvaltalainen näyttelijä. Hän on näytellyt muun muassa "Jackass" ja "Wildboyzissa". Knoxville toimi myös "Jackassissa" ohjaaja-tuottajana Jeff Tremainen kanssa.
Lapsuuden elämä.
Knoxville syntyi Knoxvillessä Tennesseen osavaltiossa. Hänen vanhempansa ovat Philip Clapp Sr ja Lemoyne Clapp. Valmistuttuaan South-Doylen lukiosta, hän muutti Kaliforniaan tullakseen näyttelijäksi. Aluksi hän teki pelkästään mainoksia ja muutaman pienemmän osan sivuosanäyttelijänä.
Ura.
Knoxville on "Jackassin" perustajia. Alussa Knoxvilleä ja muita auttoi ohjaaja Spike Jonze, jonka avulla Knoxville ja muut saivat sopimuksen yhdysvaltalaisen MTV:n kanssa.
Yksityiselämä.
Knoxville ja hänen vaimonsa Melanie erosivat 2007 oltuaan naimisissa yksitoista vuotta. 
Knoxville ja hänen tyttöystävänsä Naomi Nelson saivat pojan joulukuussa 2009. He menivät naimisiin syyskuussa 2010 ja vuotta myöhemmin heille syntyi toinen lapsi. Knoxville haki avioeroa vaimostaan kesäkuussa 2022.
Kansallinen liitto (Tšad)

Kansallinen liitto () on tšadilainen puolue. Vuoden 2002 parlamenttivaaleissa puolue sai yhden edustajapaikan.
Animalia (yhdistys)

Animalia ry (aik. Pohjoismaiden liitto tuskallisten eläinkokeiden vastustamiseksi Suomen osasto, Koe-eläinten suojelu ry ja Eläinsuojeluliitto Animalia ry) on suomalainen vuonna 1961 perustettu eläinoikeusjärjestö. 1960-luvulla se keskittyi nimensä mukaisesti eläinkokeiden valvontaan, mutta 1990-luvulla suurimmiksi kysymyksiksi nousivat turkistarhaus ja kotieläinten kohtelu. 2000-luvulla Animalian toiminnassa painottuvat tasapainoisesti koe-eläinten, tuotantoeläinten sekä turkiseläinten oikeuksiin liittyvät teemat.
Animalian tavoite on eläinten oikeuksien tunnustaminen sekä eläinten hyvinvoinnin parantaminen yhteiskunnassa. Animalia vastustaa sellaista eläinten kohtelua, kasvatusta ja käyttöä, joka aiheuttaa eläimille kärsimystä tai estää niitä toteuttamasta olennaista luontaista käyttäytymistään. Kärsimyksellä tarkoitetaan kipua, tuskaa, stressiä, pelkoa, psyykkistä tai fyysistä pahaa oloa, vammaa tai sairautta. Animalia ei harjoita eikä hyväksy rikollista toimintaa eläinten olojen parantamiseksi (esimerkiksi turkiseläinten vapauttamista turkistarhoilta).
Animalialla on paikallisia toimintaryhmiä ja se julkaisee eläinsuojelun erikois- ja ajankohtaislehteä "Animalia". Se järjestää kampanjoita herättääkseen keskustelua sekä harjoittaa edunvalvontaa ja lobbaamista Suomessa sekä EU-tasolla.
Historia.
Animalia sai alkunsa maaliskuussa 1961, kun yli puoli vuosisataa eläinsuojelutyötä tehnyt Emly Marcus järjesti Helsingissä luentotilaisuuden, jonka esitelmöitsijänä oli eläinkokeita vastustavan pohjoismaisen järjestön ruotsalainen puheenjohtaja Johan Börtz. Pari viikkoa myöhemmin pidettiin kokous, jossa sen alaosastoksi perustettiin Pohjoismaiden liitto tuskallisten eläinkokeiden vastustamiseksi Suomen osasto -niminen järjestö. Perustavan kokouksen puheenjohtajana toimi Teo Snellman., jonka ohella järjestön ensimmäiseen hallitukseen valittiin muun muassa pastori Börje Ritvas ja diplomiekonomi Juliana von Wendt.
Joukko Animalian vaikuttajia perusti vuonna 1971 Koe-eläinten Suojelun Säätiön, joka tukee tieteellistä tutkimusta, jolla pyritään ihmisten ja eläinten terveyden ja hyvinvoinnin edistämiseen ilman eläinkokeita. Säätiö vaihtoi myöhemmin nimeään ja tunnetaan nykyisin Juliana von Wendtin säätiönä.
Kesällä 2005 huomiota herätti ulkomainoskampanja, jonka julisteet mainostilan vuokraaja JCDecaux Finland Oy veti pois katukuvasta päivän esilläolon jälkeen. JCDecaux vetosi saamaansa kielteiseen palautteeseen. Syyskuussa 2005 JCDecaux pyysi mainonnan eettiseltä neuvostolta lausuntoa kampanjan sopivuudesta ulkomainontaan. Neuvoston lausunnon mukaan mainokset eivät olleet mainonnan kansainvälisten perussääntöjen vastaisia.
Animalian toiminnanjohtajana toimii Heidi Kivekäs.
Pro Animalia -eläinoikeuspalkinto.
Animalia myöntää kahta palkintoa Pro Animalia ja Anti Animalia
Love Spreads

Love Spreads on brittiläisen rock-yhtyeen The Stone Rosesin kappale ja se on julkaistu yhtyeen toisella albumilla "Second Coming" vuonna 1994. Kappaleesta on tehty single samana vuonna ja se oli albumin ensimmäinen singlejulkaisu. Kappaleessa on hyvin paljon vaikutteita rock-yhtye Led Zeppelininiltä.
Työväen näyttämöpäivät

Työväen näyttämöpäivät on vuosittain, tammi–helmikuun vaihteessa järjestettävä festivaali harrastajateattereille. Tapahtuman järjestää Työväen Näyttämöpäivien kannatusyhdistys ry, jonka jäsenjärjestöinä ovat Mikkelin teatteri, Mikkelin kaupunki, TNL, KSL, SAK ja TSL. Ensimmäisen kerran se järjestettiin 1976 Lahdessa. Sen jälkeen tapahtumapaikkana on ollut Mikkeli.
Festivaaleille valitaan vuosittain 10–15 kotimaista ja 1–3 ulkomaista ryhmää. Festivaaleilla toimii ammattilaisista nimetty raati, joka katsoo esitykset ja antaa palautetta esiintyjille. Tapahtumassa ei varsinaisesti palkita voittajaa, mutta yleisöäänestyksen suosikki saa kiertopalkinnon, antiikkituolin.
Vs.

Vs. on grunge-yhtye Pearl Jamin vuonna 1993 julkaisema hittialbumi. Se meni julkaisuviikollaan suoraan Yhdysvaltojen albumilistan ykköseksi ja myi jo ensimmäisellä viikollaan 950 000 kappaletta, joka oli silloinen ennätys. Tuolloin yhtyeen maine oli lähes huipussaan. Albumin tunnetuimmat kappaleet lienevät ”Go” ja ”Daughter”. Albumin nimen piti alun perin olla "Five Against One", joka mainitaan muun muassa kappaleen ”Animal” sanoituksissa.
Albumi debytoi Yhdysvalloissa Billboard 200 -listan ensimmäisellä sijalla. Isossa-Britanniassa se nousi albumilistan toiselle sijalle.
Singlet.
Kappaleista "Glorified G" ja "Elderly Woman Behind the Counter in a Small Town" ei ole julkaistu virallisia singlejä.
Demosthenes (sotilas)

Demosthenes (; kuoli 413 eaa.) oli ateenalainen sotapäällikkö peloponnesolaissodan aikana. Hänen johtamansa ateenalaiset kukistivat spartalaiset Pyloksen taistelussa ja Sfakterian taistelussa vuonna 425 eaa. Vuonna 414 eaa. Demosthenes lähetettiin Eurymedonin kanssa avustamaan ateenalaisia joukkoja Sisilian sodassa. Spartalaisten avulla sisilialaiset kukistivat ateenalaiset ja Demosthenes otettiin vangiksi. Hänet ehdittiin teloittaa, vaikka spartalainen kenraali Gylippos halusi ottaa hänet vangiksi.
Tekes

Tekes (nykyisin Business Finland) oli Suomen valtion virasto, joka aktivoi ja rahoitti yritysten, yliopistojen ja korkeakoulujen sekä tutkimusyksikköjen tutkimus- ja kehitysprojekteja. Tekes perustettiin vuonna 1983. Sen vuosibudjetti oli noin 500 miljoonaa euroa, josta noin kolmannes käytettiin yliopistojen ja tutkimuslaitosten tutkimukseen ja loput yritysten tuotekehityksen tukemiseen. Viraston virallinen nimi oli vuosina 2014–2017 Innovaatiorahoituskeskus Tekes. Virallisia yhteyksiä lukuun ottamatta käytössä oli lyhyt muoto Tekes. Vuoden 2018 alussa kansainvälistymis-, investointi- ja matkailunedistämispalveluita tarjoava Finpro ja Tekes yhdistyivät uudeksi toimijaksi nimeltä Business Finland.
Business Finlandin tehtävissä Suomessa ja ulkomailla työskentelee noin 400 henkeä, joista 90 ELY-keskuksissa.
Toiminta.
Tekesin toimintaperiaatteena oli, että se pyrki auttamaan yrityksiä muuttamaan kehittämiskelpoisia ideoita liiketoiminnaksi. Rahoituksen lisäksi se tarjosi asiantuntijapalveluja. Virasto ei itse tehnyt tutkimustyötä. Toiminnallaan se pyrki lisäämään elinkeinoelämän kansainvälistä kilpailukykyä sekä yhteiskunnan hyvinvointia kasvattamalla tuotantoa ja vientiä sekä luomalla perustaa työllisyydelle. Tekes oli keskeinen toimija Suomen innovaatiojärjestelmässä. Laajan kotimaisen ja kansainvälisen verkostoitumisen avulla se pyrki varmistamaan uusien innovaatioiden synnyn.
Tekes toimi yhteistyössä noin 50 yliopiston ja 3 000 yrityksen kanssa. Virasto sai rahoituksensa työ- ja elinkeinoministeriöltä eli valtion budjetista.
Historia.
Tekes perustettiin lailla ja se aloitti toimintansa 1. heinäkuuta 1983. Sen pääjohtajina (vuoteen 1989 ylijohtaja) ovat toimineet
Everybody Needs Dancemusic Sometimes

Everybody Needs Dancemusic Sometimes on lyhytikäisen suomalaisen rock-yhtyeen Rock’n’Roll Bandin debyyttialbumi ja jäi yhtyeen ainoaksi studioalbumiksi. Yhtye oli jo hajonnut levyn julkaisuaikana. Albumin tutuin kappale lienee "I’m Gonna Roll", joka nauhoitettiin 9. toukokuuta 1975 kuten myös kappale "Come 'Round Betty", jotka julkaistiin singlellä.
Albumista on julkaistu 2004 remasteroitu CD-painos, joka sisältää kolme bonusraitaa albumin lisäksi. Bonusraidat "Fever" ja "Seventh Son" on nauhoitettu 1974 keväällä ennen varsinaista Rock'n'Roll Band -kokoonpanoa. Mukana kyseisissä raidoissa olivat mm. Janne Ödner (kitara, laulu kappaleessa "Seventh Son"), Affe Forsman (rummut), Esa Kotilainen (mellotron kappaleessa "Fever") ja Pave Maijanen (basso, laulu kappaleessa "Fever").
Eero Seppänen

Eero Seppänen (18. elokuuta 1924 Punkaharju – 2. lokakuuta 2004 Kuopio) oli suomalainen sotilas ja Mannerheim-ristin ritari. Hän oli kolmanneksi nuorin kaikista ritareista.
Panssarien tuhoaja.
Seppänen oli vain 17-vuotias sotamies jatkosodan alkaessa. Hyökkäysvaiheen loputtua hän päätyi käymään asemasotaa kahdeksi ja puoleksi vuodeksi Mustilanmäen lohkolle JR 49:n tykkikomppaniassa. Juuri ennen Kannaksen suurhyökkäyksen alkua 1944 hän sai pikakoulutuksen ”kauhuampujaksi” eli käyttämään uutta panssarikauhu-nimellä tunnettua saksalaista sinkoa.
Kesäkuun 14. ja 15. päivän välisenä yönä Seppänen tuhosi Siiranmäen taistelussa yksinään panssarikauhulla kuusi vihollispanssaria. Yhden hän joutui tuhoamaan kiertämällä sen taakse ja ampumalla sen polttoainesäiliön tuleen. Seppänen haavoittui lievästi, mutta jatkoi taistelua, tuhoten vielä kaksi muuta panssaria parin päivän aikana. Siiranmäessä tuhotuista yhteensä 21 vaunusta Seppäsen osuus oli siis yli kolmannes.
Ritari ja kirvesmies.
Seppänen sai ansioistaan Mannerheim-ristin 4. heinäkuuta 1944. Hän oli yksi harvoista sotamiehistä, jotka sen saivat, ja ristin saadessaan vasta 19-vuotias. Tätä korkeaa ansiomerkkiä hänelle esitti everstiluutnantti Adolf Ehrnrooth, JR 7:n komentaja, vaikka Seppänen kuuluikin vieraan rykmentin alaisuuteen.
Myöhemmin miehet ystävystyivät ja maaliskuussa 2004 eli vain puoli vuotta ennen omaa kuolemaansa Seppänen oli jättämässä viimeisiä jäähyväisiä Ehrnroothille kolmen muun ritarin kanssa. Vuonna 1951 hän oli ollut kantamassa Suomen marsalkka Mannerheimin arkkua ritarien edustajana.
Sodan jälkeen Seppänen toimi isänsä Emelin tavoin A. Auvinen Oy:n omistamalla Putikon sahalla Punkaharjulla, kirvesmiehenä ja lämmittäjänä aina eläkkeelle jäämiseensä eli vuoteen 1984 saakka. Seppänen oli perheellinen, hänen vaimonsa oli Helvi Kosonen (k. 1986).
Juha Pentikäinen

Juha Yrjänä Pentikäinen (s. 26. helmikuuta 1940 Rantsila) on Helsingin yliopiston uskontotieteen laitoksen emeritusprofessori sekä Lapin yliopiston ja Pohjoisen kulttuuri-instituutin pohjoisen etnografian professori. 
Pentikäinen toimi Helsingin yliopiston uskontotieteen professorina 1972–2008 ja virkaa tekevänä professorina 1970–1972. Hän on myös toiminut Turun yliopistossa folkloristiikan ja uskontotieteen dosenttina vuosina 1968–1998. Vuonna 2009 hänet kutsuttiin Lapin yliopiston ja Pohjoisen kulttuuri-instituutin pohjoisen etnografian professoriksi. Pentikäinen on tullut tunnetuksi etenkin kansanuskon, kansanperinteen ja mytologian tutkijana. Häntä on luonnehdittu yhdeksi maailman johtavista etnografian ja uskontotieteen asiantuntijoista. Pentikäiselle myönnettiin vuonna 2018 merkittävä eurooppalainen tunnustus kansansatujen tutkimuksen alalta, kun "Märchenpreis der Märchen-Stiftung Walter Kahn" jaettiin hänelle Volkachissa 20. syyskuuta 2018.
Elämä.
Juha Pentikäisen isä oli rovasti Veikko Pentikäinen. Neuvostoliiton vakoojana tunnetuksi tullut Vilho Pentikäinen oli hänen setänsä.
Pentikäinen meni naimisiin teologian opiskelija Elina Lyyran kanssa 1963. He saivat seitsemän lasta (Juha Mikael 1964, Katja 1968, Antti Yrjänä 1972, Hanna 1975, Mari 1978, Mirja 1980 ja Aino 1984). He erosivat myöhemmin.
Pentikäinen on ollut mukana politiikassa. Hänet valittiin vuonna 1986 keskustapuolueen varapuheenjohtajaksi, jossa tehtävässä hän toimi vuoteen 1988 asti. Vuosina 1985–1995 hän oli Helsingin kaupunginvaltuuston jäsen. Pentikäinen muutti vuonna 2004 Heinäveden Palokkiin. Hän toimi 2005–2009 Heinäveden kunnanvaltuuston jäsenenä ja valtuuston toisena varapuheenjohtajana.
Pentikäisen arkisto on talletettu pysyvästi Saamelaisarkistoon Inariin.
Ville Leinonen

Ville Leinonen (s. 14. lokakuuta 1975 Savonlinna) on suomalainen laulaja-lauluntekijä. Leinosen ensimmäisen pitkäsoiton "Raastinlauluja" julkaisi vuonna 1997 anjalankoskelainen Kulttuuriyhdistys KuuMaa. Vuonna 1998 Leinonen perusti Valumo-yhtyeen, jonka esikoissinglen "Yöaikaan" julkaisi Fonal Records vuonna 1999. Vuonna 2000 yhtye levytti Poko Rekordsille, jolle se vuosina 2000–2005 teki neljä studiolevyä. Tänä aikana Leinonen julkaisi myös "Suudelmitar"-soololevyn. Valumo soitti viimeisen keikkansa 15. lokakuuta 2005 Jyväskylän Tanssisali Lutakossa. Vuonna 2006 Leinoselta ilmestyi lyriikkakokoelma "Äänettömiä salamoita" Pop-lehden kustantamana. 
Leinosen tammikuussa 2007 ilmestynyt albumi "Hei!" sisältää cover-versioita 1970-luvun lopun ja 1980-luvun alun suomi-iskelmistä. Osa on edelleen tunnettuja, mutta osa jo unohtuneita kappaleita, joita esittivät aikanaan esimerkiksi Katri Helena ja Juhamatti. Tällä levyllä Leinosen yhtyeen nimi on ChrisseForever-band. Nimi viitannee iskelmäsanoittaja Chrisse Johanssoniin. Paikallisradioiden toimittajat valitsivat kappaleen "Hei!" kuukauden levyksi.
21. toukokuuta 2008 ilmestyi "Ville Leinosen Unilehto" -albumi samannimiseltä yhtyeeltä. Se sisältää cover-versioita 1900-luvun alun suomalaisista ja slaavilaisista kansanlauluista.
Vuosina 2010–2013 Leinonen on julkaissut viisi sooloalbumia, joista yhden Sound of Finlandin kautta. 
Leinosen kolmas cover-levy, vuoden 2014 lokakuussa ilmestynyt "Death Black Dream", sisältää cover-versioita Samhainin kappaleista.
Maaliskuussa 2017 Leinoselta ilmestyi levy "Hei taas", joka sisältää iskelmäcovereita 1980-luvulta diskoversioina.
Helmikuussa 2025 Leinoselta ilmestyi levy "SURF'S UP!", jonka teemana on 80-luvun kauhuelokuvat.